ET Euroopa Liidu Teataja C 112/12

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2009/C 112/06

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„CRUDO DI CUNEO”

EÜ nr: IT-PDO-0005-0490-05.09.2005

KPN ( X ) KGT ( )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi : Ministero delle Politiche Agricole e Forestali Aadress : Via XX Settembre n. 20 00187 Rome ITALIA Tel. : +39 0646655106 Faks : +39 0646655306 E-post : saco7@politicheagricole.gov.it

2. Taotlejate rühm:

Nimi : Consorzio di Promozione e Tutela del Prosciutto di Cuneo Aadress : Corso Dante, 51 12100 Cuneo ITALIA Tel : +39 0171942008 Faks : +39 0171942023 E-post : chiara.astesana@astesanaspa.it Koosseis : tootjad/töötlejad ( X ) Muud ( )

3. Toote liik:

Klass1.2. – Lihatooted

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Crudo di Cuneo”

4.2. Kirjeldus:

Toote „Crudo di Cuneo” tootmiseks võib kasutada üksnes selliste sigade värskeid jalgu, kes on sündinud, kasvatatud ja tapetud määratletud tootmispiirkonnas.

Singi „Crudo di Cuneo” valmistamisel võib kasutada Itaalia Large White'i ja Landrace'i tõu või genotüübi sigu, kelle tõugu on parandatud Itaalia tõuraamatu kohaselt (Libro Genealogico Italiano) või nimetatud tõugu kultide järeltulijaid; Itaalia tõuraamatu kohaselt parandatud Itaalia Duroc'i tõugu kultide järeltulijaid, ja muud tõugu kultide või hübriidkultide järeltulijaid, kui need on aretatud vastavalt selektsiooni- ja ristamisskeemidele, mille eesmärgid ei ole vastuolus Itaalia tõuraamatu ettekirjutustega raskete sigade tootmise kohta.

Söödakogus on koostatud loomade vajaduste katmiseks kolme järgneva etapi jooksul: põrsaste üleskasvatamine, eelnuumamine ja nuumamine:

1. PÕRSASTE ÜLESKASVATAMINE (eluskaal kuni 30 kg) Söödakoguse tunnused: — Toorvalk 16 %–22 % — Seeduv energia / päevas 3 230–3 900 — Lüsiin (g/kg) 10 %–16 % — Toorkiud 3 %–5 % Päevaratsioon (jaotatud protsendimääradeks, mis esindavad eri komponente; ratsioon on eluskaalust 4 %) — Mais 35–40 — Soja(jahu) 16–20 — Nisu 12–15 — Oder 13–17 — Sojaoaõli 1–3 — Pehmenisukliid 8–12 — Mineraalainete ja vitamiinide lisandid 3–5 Kõnealuse etapi jooksul ei tohi kasutada: pihustuskuivatamisel saadud sea plasmat, rõõsa piima tooteid ja selle kõrvalsaadusi ning kontsentraate.

2. EELNUUMAMINE (eluskaal 30–80 kg Söödakoguse tunnused: — Toorvalk 15,50 %–18 % — Seeduv energia / päevas 3 200 kuni 3 600 — Lüsiin (g/kg) 7 %–16 % — Toorkiud 3,5 %–5 % Päevaratsioon (jaotatud protsendimääradeks, mis esindavad eri komponente; ratsioon on eluskaalust 3 %) — Mais 45–5 — Soja(jahu) 14–18 — Nisu 10–13 — Oder 9–12 — Rasv 1,5–2 — Pehmenisukliid 10–14 — Mineraalainete ja vitamiinide lisandid 3–5

3. NUUMAMINE (eluskaal kuni 80–156 kg) Söödakoguse tunnused: — Toorvalk 13,5 %–17,5 % — Seeduv energia / päevas 3 100–3 400 — Lüsiin (g/kg) 6 %–9 % — Toorkiud 3,5 %–5,5 % Päevaratsioon (jaotatud protsendimääradeks, mis esindavad eri komponente; ratsioon on eluskaalust 2,3 %) — Mais 49–53 — Soja(jahu) 12–16 — Nisu 9–12 — Oder 8–11 — Rasv 1–1,5 — Pehmenisukliid 10–14 — Mineraalainete ja vitamiinide lisandid 3–5

Selle etapi jooksul on keelatud kasutada toidujäätmeid, kalaõli (rohkem kui 40 kg eluskaaluga loomade puhul), rohkem kui 4 % õlisisaldusega õlikooke (rohkem kui 120 kg eluskaaluga loomade puhul), kondiitritööstuse jäätmeid, tahket leiba (alates 60 kg eluskaalust kuni tapamajja viimiseni), mis tahes jäätmeid ja loomajahu ning riisi kõrvalsaadusi.

Söödas kasutatav tooraine on peamiselt pärit piirkonnast, kus toodet „Crudo di Cuneo” valmistatakse ning suur osa teraviljast on kasvatatud põllumajandusettevõtetes, kus ka sigu kasvatatakse.

Iga etapi nõuded võivad varieeruda olenevalt looma kasvumäärast või erakordselt soojast suvest tingitud ebatavalistest ilmastikuoludest.

Enne tarbimiseks ringlusse lubamist peab toode „Crudo di Cuneo” valmistamisprotsessist alates olema valminud vähemalt 10 kuud; kaal (pärast valmimist): 7–10 kg; lõikepind on ühtlast punast värvi; välimine ja sisemine pehme tailihaosa on tihke, mitte sültjas; nähtav (välimine) rasvakiht on valge, servast kollane ja tihke, mitte libe; lõhn ja maitse lõikamisel: aromaatne, küps, mahe; sisemine rasv on valge ja väikestes kogustes olemas peamise lihaskoe vahel ja sees; puudub igasugune ebanormaalne lõhn. Torkamisel ei tohi rasval olla rääsunud, piima- ega kala- või muud ebatavalist lõhna. Reielihase tailihaosa keemiline koostis peab olema järgmises vahemikus: 4,5 %–6,9 % soola; niiskusesisaldus 57 %–63 %; proteolüütilised ühendid 22 %–31 %. Välised anomaaliad puuduvad: kamar ja luu peavad olema terved, ilma paakunud või eriti pehmete kohtadeta. Lõikepinna värvus: ühtlane, ilma laikude või triipudeta.

4.3. Geograafiline ala:

Toote „Crudo di Cuneo” toomispiirkond asub Liguuria Alpide (colle di Cadibona’st quello di Nava’ni), mereäärsete Alpide (colle di Tenda mäemassivini) ja Cotti Alpide vahel. Kõnealused mägipiirkonnad moodustavad U-kujulise kõrgplatoo, mida põhja-lõuna suunal läbivad Tanaro ja Po jõed ning nende lisajõed. Kõnealune piirkond hõlmab Cuneo ja Asti provintsid ning Torino provintsi järgmised haldusüksused: Airasca, Andezeno, Arignano, Baldissero Torinese, Bibiana, Bricherasio, Buriasco, Cambiano, Campiglione Fenile, Candiolo, Cantalupa, Carignano, Carmagnola, Castagnole Piemonte, Cavour, Cercenasco, Chieri, Cumiana, Frossasco, Garzigliana, Isolabella, Lombriasco, Luserna S. Giovanni, Lusernetta, Macello, Marentino, Mombello di Torino, Montaldo Torinese, Moriondo Torinese, None, Osasco, Osasio, Pancalieri, Pavarolo, Pecetto Torinese, Pinerolo, Pino Torinese, Piobesi Torinese, Piossasco, Piscina, Poirino, Pralormo, Prarostino, Riva, Roletto, Rora’, S. Secondo di Pinerolo, Santena, Scalenghe, Trofarello, Vigone, Villafranca Piemonte, Villastellone ja Vinovo. Tänu piirkonnas valitsevate tuulte tõttu säilivale stabiilsele niiskustasemele (50 %–70 %) ja mõõdukale aasta keskmisele temperatuurile (ilma suurte kõikumisteta talvel ja suvel) on võimalik toote „Crudo di Cuneo” ühtlane valmimine, mis tagab tootele iseloomulikud proteolüütilisted parameetrid ja väikese niiskusesisalduse.

4.4. Päritolutõend:

Tootmisprotsessi igas etapis peab toimuma järelevalve, milles dokumenteeritakse igas tootmisjärgus sissetulevad ja väljaminevad tooted. Sellega ning kontrolliasutuse hallatavasse ametlikku registrisse tehtud põllumajandustootjate, lihunike, lõikajate, töötlejate, pakendajate ja viilutajate sissekannete ning kõnealusele asutusele toodetud kogustest õigeaegse teatamisega tagatakse jälgitavus mõlemas suunas kogu tootmisahela ulatuses. Kontrolliasutus kontrollib vastavalt toote spetsifikaadile ja vastava kontrollikava sätetele kõiki asjaomastesse registritesse kantud füüsilisi ja juriidilisi isikuid.

4.5. Tootmismeetod:

Toote „Crudo di Cuneo” tootmisel ei ole lubatud kasutada külmutatud seajalgu. Kultide ja aretusemiste liha ei tohi kasutada. Tootmisprotsessis kasutatud seajalad peavad olema pärit loomalt, kes on tapetud 24 või enam tundi, kuid mitte rohkem kui 120 tundi varem. Pärast rümpade poolitamist ja tükeldamist soolatakse liha sisse kuiva või osaliselt niiske soolaga. Soolas võib olla vähesel määral purustatud musta pipart ja äädikat ning seda võib segada vürtside või vürtsiekstraktidega või looduslike antioksüdantidega. Säilitusained ei ole lubatud. Pärast vähemalt kaks nädalat kestvat soolamist lastakse seajalgadel vähemalt 50 päeva valmida. Toode „Crudo di Cuneo” laagerdub seejärel soolamise algusest kuni kümnenda kuu lõpuni. Laagerdumise (sugnatura) jooksul toimub singi rasvatamine, st searasva, soola, riisi- või nisujahu segu määritakse ühtlaselt lihaskoele; seda tehakse kas üks kord viienda ja seitsmenda kuu või teist korda neljanda ja kaheksanda kuu vahelisel ajal. Lubatud on kasutada musta või valget jahvatatud pipart. Kaitstud päritolunimetusega toote „Crudo di Cuneo” tootmiseks võib kasutada üksnes kõrgete heaolu standardite kohaselt kasvatatud loomadelt saadud seajalgu. Selliseid standardeid on võimalik tagada, kui loomadele ei tekitata sigala- ega veostressi ei üleskasvatamise, eelnuumamise ega nuumamise etapis. Lisaks sellele peab põllumajandusettevõte tagama, et nuumamisetapi tulemused on kooskõlas lõpptootele iseloomulike tunnustega. Toodet „Crudo di Cuneo” iseloomustab õige kogus välisrasva. Seepärast peavad loomad olema sündinud ja kasvanud tootmispiirkonnas.

Tapmine peab samuti toimuma tootmispiirkonnas, osaliselt seepärast, et tapmise ja liha töötlemise vahel ei tohi mööduda rohkem aega, kui selleks ette nähtud, ning osaliselt seepärast, et pikamaavedu võib põhjustada muljutisi ning hematoome ja vermeid, mis võivad töötlemisnõudeid rikkuda.

Punktis 4.6 esitatud sinkide töötlemine ja laagerdumine on tihedalt seotud tootmispiirkonna inim- ja loodusaspektidega; seetõttu on toote „Crudo di Cuneo” tootmine piiratud kõnealuse piirkonnaga.

4.6. Seos piirkonnaga:

Seos kaitstud päritolunimetuse tootmispiirkonna, seakasvatuse, toote „Crudo di Cuneo” valmistamise ja laagerdamise vahel ulatub ammustesse aegadesse. Piirkonna erilised mulla- ja kliimatingimused eristavad seda teistest aladest ning annavad tootele iseloomulikud, lõpptarbija poolt kergesti äratuntavad kvalitatiivsed tunnused.

Toote „Crudo di Cuneo” soolasisaldusega tihedalt seotud niiskusesisaldus on tingitud mäestikutuultest, mis puhuvad päeva jooksul eri suundadest ning vähendavad õhuniiskust. See on toote optimaalseks laagerdumiseks vältimatu ning otsustava tähtsusega selle väikese niiskusesisalduse, laagerdumise kestuse ja proteolüüsi näitajate jaoks.

Tihedat seost toote ja keskkonna vahel kujutavad endast ka kasutatud toorained, mille omadustest oleneb singi proteolüüs. Cuneo piirkonnas kasvatatakse sigu põllumajandusettevõtetes, mille asukoha kõrgus on keskmiselt 350 meetri merepinnast, kus talveudu ja suvepõua puudumine mõjub soodsalt loomade tervisele. Liha laagerdumise kiirendamisele aitavad lisaks tervislikule õhule ning puhtale veele kaasa ka tervislik ja looduslik, kohalikest teraviljadest toodetud sööt. Proteolüüs on seotud liha välispinnal arenevate mikroorganismidega: oskustööliste teostatud kerge soolamine tagab selle, et seni seajala liha sees olnud niiskus tõuseb kapillaare pidi välispinnale. Selle tõttu tekivad singi tailihaosa välispinnal kergelt suurenenud niiskusega mikroklimaatilised tingimused; see soodustab hallitus- ja pärmiseente teket, mis tailiha proteiine lagundades vabastavad peptiide, mõjutades sellega oluliselt toote „Crudo di Cuneo” nii maitset kui lõhna.

Sajandeid on inimene oluliselt panustanud kaitstud päritolunimetuse kvaliteeti ja tarbijate hulgas saavutatud heasse mainesse, täiustades eri valmistamistehnikaid, mida on põlvest põlve edasi pärandatud kuni tänapäevani. 1618. aastast pärit teoses „Clypeo del gentilhuomo” on Guglielmino Prato üksikasjalikult kirjeldanud Piedmonti norcini (singimeister) oskustööd.

Toote „Crudo di Cuneo” tarbimine on aadliperede, kloostrikoolide ja kloostrite singitellimusi kajastavate arvukate ajalooliste tõenditega hästi dokumenteeritud. Suureneva nõudluse tõttu rajati mitmeid uusi töötlemisettevõtteid.

Kaitstud geograafilise tähisega toode „Crudo di Cuneo” on mitmete inim- ja keskkonnategurite kombinatsiooni tulemus, millel on aegade jooksul olnud mõju lõpptootele ning mis on kaasa aidanud selle kvalitatiivsetele omadustele.

4.7. Kontrolliasutus:

Kontrolliasutus vastab standardile EN 45011.

Nimi : I.N.O.Q. — Istituto Nord Ovest Qualità — Società Cooperativa a r.l. Aadress : Piazza Carlo Alberto Grosso n. 82 12033 Moretta (Cuneo) ITALIA Tel. : +39 0172911323 Faks : +39 0172911320 E-post : inoq@inoq.it

4.8. Märgistus:

Tarbimiseks ringlusse lubatud kaitstud päritolunimetusega tootel „Crudo di Cuneo” peab olema toote päritolu ja määratlust tõendav eristatav tempel. Ettevõttes lüüakse logot kujutav tempel singi kahele suurimale küljele.

Kaitstud päritolunimetusega toote „Crudo di Cuneo” pakenditele ja märgistele või muudele tootele kinnitatud siltidele, seotud nöörivõrudele ja lipikutele peab olema selgelt loetavalt, kustumatult ja kõikidest muudest andmetest kergesti eristatavalt trükitud: iseloomulik, üheselt mõistetav logo, komisjoni määruse (EÜ) nr 1898/2006 artiklis 14 osutatud ühenduse sümbol ning identifitseerimisnumber, mis on antud kontrollisüsteemiga hõlmatud igale tootjale. Kaitstud päritolunimetusega toote „Crudo di Cuneo” logo kaks põhikomponenti toote tuvastamiseks on singi stiliseeritud kujutis ning kolmnurk või kiil (itaalia keeles: „il cuneo”), mis iseloomustab provintsipealinna Cuneo kiilukujulist geograafilist asukohta kahe jõe vahel.

(1) ELT L 93, 31.3.2006, lk 12.